《酬洪朝奉》
宋代·释居简

楼居八十行地仙，两脚踏土轻蹁跹。饮如长鲸食如虎，老齿不摇金石坚。

年年正三二月天，花间幽讨酬芳鲜。要续李杜三千篇，晚唐不足争媸妍。

归来醉卧北窗下，静照无私观物化。孙枝生子又生孙，鼎来庆事前无闻。

堂中衮绣方烂烂，门前桃李长纷纷。敛福锡民天所祚，吉德在躬如密付。

要看寿富享天然，熏陶六极熙熙然。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。